Monotsüüt

**Monotsüüt** (ladina *monocytys*) on paljude selgroogsete lümfoid(-immuun)süsteemi tuumaga rakud.

Monotsüüdid küpsevad luuüdis monoblastidest ja liiguvad vereringesse. Vereringes ringlevad nad mõned tunnid kuni mõned päevad ja migreeruvad siis kudedesse nagu põrn, maks, kopsud ja luuüdi, kus küpsevad makrofaagideks. Makrofaagideks või dendriitrakkudeks transformeerumine ja kudedesse liikumine toimub sagedasti põletikuliste signaalide kuhjudes (mitte kõik makrofaagid ja dendriitrakud ei küpse monotsüütidest).

Monotsüüdid kuuluvad leukotsüütide hulka.

Monotsüüdid on multifunktsionaalsed ja osalevad organismi homöostaasis, immunkaitses ja kudede reparatsioonis aga on võimelised ka nakatunud rakke hävitama.

Läbi kappillaaride seinte kudedesse migreeruvad monotsüüdid komplekteerivad kohalike kasvufaktorite toimel proinflammatoorseid tsütokiine, haaravad mikroobide ja rakkude jäänukeid ning toksilisi molekule.

Monotsüüdid on eellasrakud erinevatele dendriitrakkude ja makrofaagide alampopulatsioonidele.

Monotsüütide-makrofaagide aktiveerimise tulemusel genereeritakse mikroorganismide 'lammutamiseks' reaktiivseid hapniku osakesi (ROS).

Monotsüüdid on ülitundlikud ioniseeriva kiirguse suhtes.

Monotsüütide areng, morfoloogia ja patoloogia võivad erineda nii liigiti, indiviiditi kui ka arenguastmeti.

Monotsüütide nimetust kannab ka täisvereanalüüsi monotsüütide absoluutarv (lüh ***MONO***).

## [[Roomajad|Roomajatel]]
### Maolistel

Madude monotsüüdid on tuumaga rakud ja sarnanevad välimuselt imetajate monotsüütidega.

## [[Inimene|Inimestel]]
### Terminoloogia

Monotsüüdid on kantud kehtivasse inimese tsütoloogia ja histoloogia standardsõnavarasse *[[Terminologia Histologica]]*-sse.

#### Subpopulatsioonid

Monotsüütide alampopulatsioonide liigitus pole päris selge, levinud jaotus on järgmine:  
a) raku pinna retseptorit CD14 ekspresseeriv (CD14++ CD16- monotsüüt)
b) raku pinna retseptoreid CD14 ekspresseeriv ja lisaks CD16 retseporit ekspresseeriv (CD14+CD16+ monotsüüt).

## Patoloogia
Monotsüütidega (ja makrofaagidega) seostatakse inimestel mitmeid perekondlikke (Gaucher' tõbi, Niemanni-Picki tõbi) ja omandatud haiguslikke seisundeid.

## Monotsütoos

Monotsüütide hulk (rohkus) veres tõuseb vastusena krooniliste infektsioonide, autoimmuunhaiguste ja verehaigustega ja ka mõnede vähivormide korral (müeloidse leukeemia puhul paljunevad monotsüüdid või granulotsüüdid).

## HI-viirus

Monotsüüdid on tõenäoliselt HI-viiruse reservuaariks HI-positiivsete inimeste organismis.

## Viited

## Kirjandus
*Sissekanne Terminologia Histologicas, H2.00.04.1.02010: Monocytys. Monotsüüt
* Zorka Mikloska, Lidija Bosnjak, ja Anthony L. Cunningham, Immature Monocyte-Derived Dendritic Cells Are Productively Infected with Herpes Simplex Virus Type 1, J. Virol. Juuli 2001, 75.köide, nr 13, 5958-5964, doi: 10.1128/JVI.75.13.5958-5964.2001 (vaadatud 08.07.2014) (*inglise keeles*)  
* Frederic Geissmann, Markus G. Manz, Steffen Jung, Michael H. Sieweke, Miriam Merad, ja Klaus Ley, Development of monocytes, macrophages and dendritic cells, Science. 5. veebruar, 2010; 327(5966): 656–661., doi:  10.1126/science.1178331, PMCID: PMC2887389, NIHMSID: NIHMS175606 (vaadatud 08.07.2014) (*inglise keeles*)
*Loems Ziegler-Heitbrock, Petronela Ancuta, Suzanne Crowe, Marc Dalod, Veronika Grau, Derek N. Hart, Pieter J. M. Leenen, Yong-Jun Liu, Gordon MacPherson, Gwendalyn J. Randolph, Juergen Scherberich, Juergen Schmitz, Ken Shortman, Silvano Sozzani, Herbert Strobl, Marek Zembala, Jonathan M. Austyn, ja Manfred B. Lutz, Nomenclature of monocytes and dendritic cells in blood, 21. oktoober, 2010; Blood: 116 (16) (vaadatud 08.07.2014) (*inglise keeles*)
* Reptile Leukocyte Profiles (vaadatud 08.07.2014) (*inglise keeles*)